初食金橘
作者：李綱
朝代：宋

paragraphs: 江湖種橘侔洞庭，於中小者如龍睛。
珊瑚枝幹碧玉葉，結實璀璨羅繁星。
客持贈我意已重，貯以翠籠尤晶熒。
氣含風露更髙潔，色著霜日微紅青。
勻圓入手訝磊砢，甘酸流頰淒芳馨。
金丸玉齒乍破碎，中有沆瀣凝清冰。
厥包憶昔貢宫闕，瀟湘遠物來天扃。
爭新效美不論直，萬顆坐覺千金輕。
美人轉賜入懷袖，歸來分餉同瑤瓊。
只今八駿杳安在，此物亦爾無光精。
天涯相見兩寂寞，敢以陋質傷飄零。
舉觴爲爾成一醉，醉中不省居蠻荆。